**METODICKÝ LIST PODUJATIA ZAMERANÉHO NA PODPORU ZVYŠOVANIA ÚROVNE ČITATEĽSKEJ GRAMOTNOSTI A KULTÚRY ČÍTANIA**

**ČÍTAJME SPOLU**

**Cieľ podujatia**

Cieľom podujatia bolo podporiť rozvoj čitateľskej gramotnosti a záujem žiakov o čítanie prostredníctvom rôznych čitateľských a vzdelávacích aktivít, ktoré vedú k zlepšeniu schopnostiam porozumeniu textu, kreatívnemu mysleniu a posilňovaniu pozitívneho vzťahu ku knihám.

**Cieľová skupina (vek žiakov)**

1. – 9. roč. základnej školy

**Popis podujatia**

Podujatie bolo zorganizované ako séria aktivít, ktoré kombinovali hlasné čítanie, diskusie, čítanie s porozumením a prácu s textom, tvorivé dielne a zážitkové učenie. Žiaci sa venovali rôznym formám čitateľskej práce, a to od spoločného čítania kníh cez dramatizáciu príbehov až po tvorbu vlastných textov.

**Realizované aktivity v rámci podujatia:**

**Rozprávkové čítanie – 1. ročník**

**Pre našich najmladších čitateľov – prváčikov, ktorí síce ešte nevedia samostatne čítať, ale si už pestujú pozitívny vzťah ku knihám, sme vybrali rozprávkový príbeh *O* *Guľkovi Bombuľkovi*, ktorý sa túlal svetom, stretával rôzne zvieratká a pomáhal im prekonávať ťažkosti. Po prečítaní knihy učiteľkou nasledovala diskusia o deji a hlavných postavách:**

* ***Kto bol Guľko Bombuľko?***
* ***Akými vlastnosťami sa vyznačovala táto hlavná postava?***
* ***Komu pomohol a ako?***
* ***Aké dobrodružstvá zažil?***
* ***Ako by ste charakterizovali odvahu, dobro, pomoc blížnemu?***

V závere každý žiak predstavil a ilustroval vlastného takzvaného *guľatého hrdinu* (napr. farebného, vzorovaného, chlpatého).

**Rozprávkové čítanie – 2. ročník**

Druháci sa zamerali na hlasné čítanie *O* *Medovníkovom domčeku.* Príbeh o múdrosti, odvahe, láske a šikovnosti si prečítali spoločne s učiteľkou. Na základe klasického motívu dvoch súrodencov, ktorí sa ocitnú v zajatí zlej čarodejnice a vďaka svojej odvahe a vzájomnej pomoci, ktoré im pomôžu k oslobodeniu, si žiaci osvojovali rozdiel medzi dobrom a zlom. Na literárne motívy si vytvárali vlastný perníkový domček –s pomocou papiera.

**Tvorivé čitateľské dielne – 3. ročník**

**Tretiaci vychádzali z pútavých príbehov *Smelého zajka* od Jozefa Cígera Hronského, ktoré hovoria o dobrodružných zážitkoch nebojácneho zajka. Po prečítaní príbehu sme, v snahe podporiť u žiakov čítanie s porozumením, sa zamerali na prácu s textom:**

* ***Kto v texte vystupuje ako hlavná postava?***
* *Akými vlastnosťami sa vyznačovala?*
* *Aké prekážky prekonávala?*
* *Pokúste sa nájsť v texte neznáme slová a vysvetliť ich.*
* *Nájdime v texte zdrobneniny, skúsme ich pretvoriť na neutrálne výrazy.*
* *Vyhľadajme v texte slová odvodené od slova smelý.*

V ďalšom kroku žiaci dostali úryvok nedokončeného príbehu *Ako zajko cestoval na lietadle* a ich úlohou bolo vymyslieť vlastné pokračovanie príbehu.

**Tvorivý čitatelia – 4. ročník**

Kniha *Analfabeta Negramotná* od Jána Uličianského sa stala základom čitateľských aktivít pre štvrtákov. Keďže dielo vychádza z problematiky gramotnosti – čítania a písania, pretože hlavná hrdinka sa ocitá vo svete, kde ľudia tieto schopnosti nemajú, kde panuje nevedomosť, považujú vzdelanie za niečo zbytočné, tak sme sa pokúsili na túto problematiku viesť so žiakmi diskusiu o úlohe vzdelania a ich názorov na prečítané príbehy. Kniha sa člení na viacero kapitol a s tými sa žiaci oboznamovali postupne, teda samotnému rozboru predchádzalo hlasné čítanie.

Následne sme si pripravili literárny kvíz, v ktorom žiaci riešili súťažné otázky o postavách, dejových zápletkách a posolstvách diela. Pri tvorbe literárneho kvízu sme využívali digitálne technológie – interaktívnu tabuľu a tablety, čo pridalo na atraktivite a dynamike súťaže, keďže sa žiakom výsledky zobrazovali hneď.

Po súťažnom literárnom kvíze sme pre každú skupinu mali pripravenú úlohu, v rámci ktorej sa žiaci pokúsili vytvoriť vlastné „*písmo pre analfabetov“* s využitím rôznych originálnych symbolov (tie predstavovali slová alebo myšlienky, a to bez potreby znalosti čítania).

**Literárne dobrodružstvo – 5. – 6. ročník**

Mladí čitatelia tejto vekovej kategórie majú v obľube príbehy *Harryho Pottera* – mladého čarodejníka, ktorý zažíva na strednej čarodejníckej škole rôzne dobrodružné a fantastické príbehy. V rámci čitateľskej aktivity *Literárne dobrodružstvo* si žiaci prečítali časť knihy *Harry Potter a Kameň mudrcov*. V 7. kapitole sa žiaci stretli s takzvaným *triediacim klobúkom*, ktorý na Rokfortskej strednej škole čarodejníckej rozdeľuje nových študentov do jednej zo štyroch fakúlt: Chrabromil, Bystrohlav, Bifľomor alebo Slizolin. Takýto pomyselný klobúk sme si zabezpečili aj my a rozdeľovali sme žiakov do jednotlivých fakúlt na základe ich vlastnosti.

Piataci následne „*svojmu fantastickému kamarátovi Harrymu*“ písali do Rokfortu list, v ktorom mohli spoločne zdieľať svoje skúsenosti zo školského prostredia, popísať rôzne školské zážitky a dobrodružstvá.

Šiestaci sa pokúsili vžiť do úlohy spisovateľky J. K. Rowlingovej a ako mladí nádejní spisovatelia sa usilovali písomne zostaviť novú kapitolu knihy.

**Tvorba príbehov – 7. – 8. ročník**

Pre siedmakov sme si pripravili *Knihu džunglí* od Rudyarda Kiplinga. Po prečítaní knihy sme sa spoločne zamýšľali nad tým, ako sa postava *Mauglího* menila počas príbehu, aké hodnoty predstavovali ďalšie postavy –*Balú*, *Baghíra* a *Šér Chán*. Spoločne sme sa snažili prísť na to, prečo mal *Mauglí* problémy nielen medzi ľuďmi, ale aj medzi zvieratami. A čo si vedia predstaviť pod pojmom *„zákon džungle“.* Uvažovali sme nad tým, že ak by sme mali možnosť *„vojsť“* do deja, akým zvieraťom by sme chceli byť a prečo? Následne sme sa zamerali na prácu so samotným textom a vyhľadávali sme v texte čo najviac kľúčových slov a na základe týchto náhodne vybraných slov sme v pracovných skupinkách vytvárali príbeh. Pri tvorbe textu sme sa inšpirovali umeleckým smerom dadaizmom.

**Tvorivé čítanie – 8. ročník**

Ôsmaci sa **zamerali na knihu *Oliver Twist*** od Charlesa Dickensa. Po prečítaní textu sme viedli voľný rozhovor o historickom kontexte, a teda o období viktoriánskeho Anglicka, o pomeroch, ktoré vtedy vládli, o chudobe a nadmernej detskej práci. Našli sme si časový priestor aj na pozretie filmovej adaptácie a usilovali sme sa porovnávať ju s knihou. Hľadali sme pozitíva knižného spracovania. V rámci práce s textom sme sa pokúsili o **modernizáciu príbehu**: *„Ako by vyzeral Oliver Twist dnes?“*

**Čítanie pod holým nebom – 9. ročník**

S deviatakmi sme sa zamerali na spoločné čítanie dojímavého príbehu *Chlapec v pásikavom pyžame* od Johna Boyna, ktorý očami dieťaťa podáva smutný pohľad na 2. svetovú vojnu. Diskutovali sme o jednotlivých častiach príbehu, keďže problematika 2. svetovej vojny je žiakom blízka, pretože tematicky sa dotýka učiva dejepisu.

**Použitý materiál v rámci podujatia**

Knihy, papiere, farby, fixky, nožnice, lepidlá, obrázky, pomôcky na tvorbu príbehov, interaktívna tabuľa, notebook, tablety (na literárny kvíz).

**Zoznam použitých informačných zdrojov**

ĎURÍČKOVÁ, Mária: O ***Guľkovi Bombuľkovi*. Bratislava: Buvik, 2016. 64 s.**

**ŠTEFÁNKOVÁ, Mária: Medovníkový domček. Bratislava: Slovart, 2011. 12 s.**

**HRONSKÝ, Jozef Cíger**: *Smelý zajko.* Bratislava: Mladé letá, 2002. 92 s.

ULIČIANSKÝ, Ján: *Analfabeta Negramotná.* Trio Publishing, 2011. 93 s.

ROWLING, J. K.: *Harry Potter a Kameň mudrcov*. Bratislava: Ikar, 2020. 318 s.

KIPLING, Rudyard: *Knihu džunglí.* Junior Slovart Print, 1993. 124 s.

DICKENS, Charles: ***Oliver Twist.* Bratislava: Príroda, 1997. 47 s.**

BOYNE, John: *Chlapec v pásikavom pyžame.* Bratislava: Slovart, 2007. 173 s.

**Zoznam príloh**

Príloha č. 1: Návrh pracovného listu k dielu *Smelý zajko*

Príloha č. 2: Návrh otázok na literárny kvíz k dielu *Analfabeta Negramotná*

**Vypracovali:**

*Mgr. Viera Hricová, Mgr. Katarína Kollárová (07. 02. 2025)*

*Základná škola s materskou školou*

*Školská 2*

*065 41 Ľubotín*

*hricova@zslubotin.sk*

**Príloha č. 1: Návrh pracovného listu ku knihe Smelý zajko**



Ako sa volá autor knihy SMELÝ ZAJKO?

## Ako Zajko cestoval na lietadle?

V prvom príbehu sa odvíja životný príbeh hlavného hrdinu. Náhoda, či snáď túžba vidieť svet, odnáša ho v lietadle preč, ďaleko.

Čo sa stalo? Ako sa jeho príbeh rozvinul?

To je záhada, ktorú Vám radím rozuzliť – čo najskôr!

- Beda, beda, spadnem! – kričí, ale nik ho nepočuje. Za batôžkom sa naťahuje, od strachu nedýcha, držať sa nestačí, nevládze.

-Beda, beda, spadnem! – volá, prosí, ale lietadlo hučí, pilot ho počuť nemôže.

Pokús sa napísať, ako by príbeh mohol skončiť.

**Príloha č.2: Návrh otázok na literárny kvíz ku knihe *Analfabeta Negramotná***

* 1. Vieš, čo znamená pojem *Analfabeta Negramotná*?
	2. V akom meste sa nachádzala knižnica?
	3. Ako vyzeralo dievča, ktoré vošlo do knižnice?
	4. Ktoré rozprávky sa spomínajú v prvej kapitole?
	5. Ako sa volala stará pani knihovníčka?
	6. Čo mali Beta a Pinoccio spoločné?
	7. Ako sa volala speváčka v zelenej parochni?
	8. Ako to bolo v príbehu o Pinocciovi?
	9. Je pravda, že Bete zakazovali robiť to, čo ju bavilo?
	10. Je pravda, že víla Pinocciovi pomáhala?
	11. Mala víla modrozelené vlasy?
	12. Počas ktorých prázdnin sa Beta schovala v knižnici?
	13. Čo hľadala Beta v knižnici?
	14. V akej miestnosti zvykla Beta tráviť neuveriteľne veľa času?
	15. Aké rozprávkové bytosti stretávala Beta v 4. kapitole?
	16. Aké najobľúbenejšie miesto v knižnici mala Beta?
	17. Aký sen sa sníval Bete o tatovi?
	18. Čo zvieral tato pod pazuchou?
	19. Čo znamená, keď ti niekto povie: „A ty si už načisto pipi?“
	20. Zavesila Beta Pipi na luster?
	21. Ako sa cítila Beta bez ukradnutej retiazky?
	22. Čo si musela Beta vytrpieť, keď sa dala tetovať?
	23. Kto napísal knihu Pipi dlhá pančucha?
	24. Ako sa volala postava, ktorú stretla Beta v 6. kapitole?
	25. Čo znamená knižnica pre Annu a čo pre Betu?
	26. Prečo ušla Beta z domu?
	27. Aký vianočný darček pre otca poradila Anna Bete?
	28. V 7. kapitole sa autor venuje Trom pátračom, kto je autorom tohto diela?
	29. Kde sa stretla Beta s troma pátračmi?
	30. Čo si mysleli traja pátrači o Bete?
	31. Čo si myslela Betina stará mama, keď videla, ako sa Beta natriasa so slúchadlami v ušiach?
	32. Ako sa volala literárna postava, s ktorou sa stretla Beta na povale v 10. kapitole?
	33. Čo mali spoločné Beta a Harry?
	34. Aký vianočný darček dostal Harry?
	35. Prečo sa Beta nahnevala na Harryho Pottera?
	36. Akú odpoveď mala pripravenú mama na každú Betinu otázku?
	37. Prečo v 12. kapitole ušla Beta z domu?